HUS on nostamassa lokakuun loppuun mennessä testauskapasiteettia 22 000 testiin vuorokaudessa. STM asetti elokuussa valtakunnalliseksi tavoitteeksi 20 000 testiä vuorokaudessa.

Suomeen on ollut viime lauantaista lähtien (19.9.) mahdollista saapua maista, joissa koronatartuntoja on ollut korkeintaan 25 sataatuhatta asukasta kohden edellisen kahden viikon aikana. Lue lisää matkustusrajoituksista tästä.

Täältä näet oman kuntasi tuoreet koronatartunnat sekä näet koronatilanteen kehittymisen Suomessa ja maailmalla. Voit lukea lisää oman maakuntasi koronatilanteesta tästä.

Haluatko tärkeimmät uutiset koronaviruksesta kännykkääsi? Lataa tästä yle.fi-sovellus (siirryt toiseen palveluun) .

Osa artikkelin sisällöstä ei ole välttämättä saavutettavissa esimerkiksi ruudunlukuohjelmalla. Toteutus vaati toimiakseen JavaScriptin.

22.9. klo 12.10 WHO: Viime viikolla saavutettiin uusi huippu koronatartuntojen määrässä

Viime viikolla tehtiin uusi ennätys koko maailmassa todettujen koronavirustartuntojen määrässä, kertoo Maailman terveysjärjestö WHO.

WHO:n tilastojen mukaan viime viikon aikana vahvistettiin lähes kaksi miljoonaa uutta tartuntatapausta. Se on kuusi prosenttia enemmän kuin edellisellä viikolla ja korkein yksittäisenä viikkona kirjattu lukema.

Samaan aikaan koronakuolemien määrä väheni hieman edellisviikosta.

Tartuntojen määrää ei voi suoraan verrata kevään lukemiin, koska testaaminen on nyt paljon laajamittaisempaa ympäri maailman.

STT

22.9. klo 12.05 Ainakin 70 nuorta altistunut koronavirukselle mökkibileissä Tahkolla

Kuopion Tahkolla on todettu koronatartuntoja mökkiviikonloppua viettäneiden nuorten keskuudessa viime viikonloppuna. Tartuntoja on tähän mennessä todettu ainakin kaksi.

Altistuneita on ollut kahdella eri mökillä, toisella noin 50 ja toisella noin 20. Altistuneita voi olla enemmänkin, sillä osa nuorista on saattanut viettää iltaa myös ravintoloissa.

Lue koko juttu täältä.

22.9. klo 12.03 Panssariprikaatissa todettu uusi koronatartunta

Syksyn korona-aalto on saavuttanut Puolustusvoimat. Varmistettuja koronavirustartuntoja on Puolustusvoimissa ollut 43. Luku sisältää myös jo parantuneet henkilöt, kerrotaan Pääesikunnan nettisivuilla(siirryt toiseen palveluun) (siirryt toiseen palveluun).

Tuorein tartunta on todettu Panssariprikaatissa Hattulassa. Kantahenkilökuntaan kuuluva sairastui koronavirukseen vapaa-ajallaan. Kanta-Hämeen sairaanhoitopiirin tietojen mukaan sairastunut on Päijät-Hämeestä.

22.9. klo 11.59 IS: Ohisalo ennakoi sisärajavalvonnan palaavan Viron-rajalle

Hallitus aikoo palauttaa sisärajavalvonnan ainakin Viron vastaiselle rajalle, uskoo sisäministeri Maria Ohisalo (vihr.). Ohisalo perustelee Ilta-Sanomien mukaan (siirryt toiseen palveluun) asiaa sillä, että Virossa koronaviruksen ilmaantuvuus ylittää 25 uuden tapauksen rajan 100 000 asukasta kohden kahden viikon aikana.

Vapaa matkustaminen sallittaisiin kuitenkin työmatkaliikenteessä ja muussa päivittäisessä kanssakäynnissä.

– Työmatkaliikenne tässä tilanteessa jatkuisi edelleen ilman karanteenisuositusta hallituksen periaatepäätöksen mukaisesti, jos pääkaupunkiseudun ja Viron välillä ei ole suurta eroa epidemiatilanteessa, Ohisalo kertoo.

Ohisalo ennakoi, että hallitus tekee asiasta päätöksen tällä viikolla. IS:n mukaan linjaus tulisi voimaan maanantaina niin, että ensi viikosta alkaen Virosta Suomeen saapuvilta edellytettäisiin kahden viikon karanteenia. Tämä koskisi myös suomalaisia matkailijoita.

Viron ulkoministeri Urmas Reinsalu kertoi maanantaina Viron yleisradioyhtiölle ennakoivansa, että Virosta ei voisi ensi maanantaista lähtien matkustaa Suomeen kuin työmatkalle päätymättä karanteeniin kohonneen ilmaantuvuusluvun vuoksi.

STT

22.9. klo 11.54 Suomessa todettu 149 uutta koronatartuntaa

Suomessa on todettu 149 uutta koronatartuntaa, kertoo Terveyden ja hyvinvoinnin laitos THL. Tartuntoja on todettu nyt yhteensä 9 195 tartuntaa.

Osa artikkelin sisällöstä ei ole välttämättä saavutettavissa esimerkiksi ruudunlukuohjelmalla. Toteutus vaati toimiakseen JavaScriptin.

22.9. klo 9.22 Kokoontumisrajoitukset pysyvät lokakuussa ennallaan useilla alueilla

Aluehallintovirastojen on odotettu kertovan tänään lokakuun yleisötilaisuuksien ja yleisten kokousten järjestämiseen liittyvistä päätöksistä.

Voimassa oleviin kokoontumisrajoituksiin ei tule muutoksia Itä-Suomessa lokakuussa, kertoo Aluehallintovirasto tiedotteessa. Myöskään Pohjois-Suomen, Lapin, Lounais-Suomen sekä Länsi- ja Sisä-Suomen Aluehallintovirastot eivät tehneet muutoksia alueidensa nykyisiin rajoituksiin.

Aluehallintovirastojen mukaan yli 50 hengen yleisötilaisuuksia voi järjestää myös lokakuussa sisätiloissa ja alueellisesti rajoitetuissa ulkotiloissa. Tilaisuuksissa on varmistettava jatkossakin turvavälit ja riittävä hygienia. Jos tilanne muuttuu äkillisesti, kunnat voivat tehdä tarvittaessa tarkempia rajoituksia, tiedotteessa kerrotaan.

Tapahtumia koskevat päätökset pohjautuvat aluehallintovirastojen alueellisiin arvioihin. Päätösten taustalla ei tällä kertaa ole sosiaali- ja terveysministeriön ohjauskirjettä, kertoo avien viestintäyksikön päällikkö Jaana Lehtovirta STT:lle.

Päätökset perustuvat viranomaisneuvotteluihin, joissa ovat olleet mukana myös Terveyden ja hyvinvoinnin laitos sekä sairaanhoitopiirit.

Tällä hetkellä yli 50 hengen tapahtumia voi järjestää, kunhan osallistujien turvallisuus on otettu huomioon muun muassa turvavälien ja hygieniajärjestelyjen muodossa.

Yle-STT

22.9. klo 6.49 Uusi loistoristeilijä Viking Glory myöhässä

Koronapandemia on kurittanut niin Viking Linea kuin sen isointa rakennusprojektia kovalla kädellä. Kiinalaisella telakalla rakennettava uusi Viking Linen alus on myöhässä. Suomessa matkustajaliikenne on hiljentynyt ja väkeä on lomautettu. Mutta telakalla rakentajien taistelutahto elää.

– Tämä on ehkä ainoa positiivinen asia Viking Linelle tällä hetkellä. Rakennamme jotain uutta, huokaa projektijohtaja Kari Granberg.

Lue tästä jutusta, miten Viking Linen uusi alus syntyy Kiinassa.

22.9. klo 6.42 Ulkomaalaisia on koronakriisin aikana ilmoittautunut työttömäksi suhteellisesti vähemmän kuin suomalaisia

Ulkomaalaisia on koronakriisin aikana ilmoittautunut työttömäksi suhteellisesti vähemmän kuin suomalaisia. Työ- ja elinkeinoministeriöstä arvioidaan, että ulkomaalaisilla on suomalaisia korkeampi kynnys hakea työttömyyskorvausta.

Monet ulkomaalaiset pelkäävät karkotusta, jos hakevat työttömyystukea.

Lue koko juttu täältä.

22.9. klo 3.03 Yli 60 vaurasta maata liittyy mukaan WHO:n suunnitelmaan, jonka tarkoitus on tukea köyhien maiden koronarokotusten saantia

Yli 60 vaurasta maata on liittynyt Maailman terveysjärjestö WHO:n tukemaan ohjelmaan, jonka tarkoitus on taata, että myös köyhillä mailla on mahdollisuus korovirusrokotuksiin.

Euroopan unionin jäsenmaiden, mukaan lukien Suomen, puolesta mukaan ilmoittautui Euroopan komissio. Yhdysvallat ja Kiina eivät olleet maanantaina julkaistulla listalla.

WHO:n, Kansainvälisen rokoteallianssi Gavin ja epidemiavalmiusinnovaatioihin keskittyvän koalition CEPI:n oikeudenmukaiseen rokotustenjakoon perustuva mekanismi on kamppaillut rahoituksen saamiseksi. WHO oli kannustanut rikkaita maita tukemaan mekanismia viime viikon loppuun mennessä.

STT, AFP

22.9. klo 0.50 Englannin pubien ja ravintoloiden suljettava iltakymmeneltä

Englannissa otetaan käyttöön jälleen tiukat koronarajoitustoimet, koska tartuntatapausten määrä on kääntynyt jyrkkään nousuun.

Torstaista lähtien kaikkien Englannin pubien, baarien ja ravintoloiden on suljettava ovensa iltakymmeneen mennessä. Lisäksi ravitsemusliikkeissä sallitaan ainoastaan pöytiintarjoilu.

Pääministeri Boris Johnsonin on määrä ilmoittaa uusista rajoitustoimenpiteistä tiistai-iltana, kertoo BBC. (siirryt toiseen palveluun) Hän aikoo myös kehottaa ihmisiä tekemään etätöitä, jos se vain on mahdollista.

Britannian hallituksen tieteellinen neuvonantaja Patrick Vallance varoitti maanantaina, että maan päivittäisten koronavirustartuntojen määrä nousee ensi kuun puoliväliin mennessä 50 000:een päivässä ilman uusia rajoituksia.

Britannian koronavirustapausten arvioidaan tällä hetkellä kaksinkertaistuvan noin viikossa.

21.9. klo 20.30 Kreikassa uusi koronatartuntaennätys

Kreikassa on tänään ollut eniten uusia tartuntoja sitten koronapandemian alkamisen. Maan viranomaiset raportoivat 453 uudesta tartunnasta yhden päivän aikana.

Tartunnoista 184 oli maan suurimmalla pakolaisleirillä Lesboksen saarella, jossa uusia tartuntoja todettiin 184 kappaletta.

Kreikassa on todettu yhteensä 15 595 tartuntaa. Viruksen aiheuttamiin tauteihin on kuollut maassa 344 ihmistä.

Lähde: Reuters

21.9. klo 18.17 Hus aikoo nostaa testauskapasiteetin 22 000 testiin vuorokaudessa

Helsingin ja Uudenmaan sairaanhoitopiiri Hus aikoo nostaa koronaviruksen testauskapasiteetin 22 000 testiin vuorokaudessa, sairaanhoitopiiri ilmoittaa tiedotteessa. Tavoitteen on tarkoitus toteutua lokakuun loppuun mennessä.

Husin hallitus päätti maanantaina ylimääräisessä kokouksessaan tilojen ja laitteiden vuokrauksesta koronavirusanalytiikkaan Synlabilta.

Vuokrasopimuksen kesto on kymmenen kuukautta ja arvo noin sata miljoonaa euroa. Vuokrattavat laitteet tulevat osaksi Husin testauskapasiteettia. Hankinnan ansiosta Hus pystyy kasvattamaan testauskapasiteettia 14 000 testillä vuorokaudessa nykyisestä.

Husin mukaan hankinta toteutetaan suorahankintana ilman kilpailutusta. Tätä Hus perustelee hankinnan kiireellisyydellä.

Sosiaali- ja terveysministeriö (STM) asetti elokuussa uudeksi valtakunnalliseksi koronavirustestauksen tavoitteeksi 20 000 testiä vuorokaudessa.

21.9 klo 15.17 Puolustusvoimien pääsotaharjoitus korvataan kansallisella harjoituksella

Puolustusvoimien vuoden 2021 kevään Arctic lock -harjoitus korvataan kansallisella pääsotaharjoituksella.

Arctic lockin oli määrä olla puolustusvoimien suurin harjoitus vuonna 2021, johon liittyisi merkittävä kansainvälisen yhteistoiminnan harjoittamisen osuus. Puolustusministeri Antti Kaikkosen mukaan koronaviruksen välttäminen on tärkeämpää kuin laaja kansainvälinen harjoittelu.

21.9 klo 15.12 Ruokajonon asiakasmäärät lisääntyivät, kun kasvomaskeja jaettiin samalla

Espoolaisen hyväntekeväisyysyhdistyksen ruokajonoasiakkaiden määrä kasvoi merkittävästi, kun yhdistys ryhtyi heinäkuussa jakamaan kaupungin vähävaraisille tarkoitettuja hengityssuojaimia.

Hyvä Arki ry:ssä käy nyt noin 35 prosenttia enemmän asiakkaita kuin alkuvuonna, siis 3 500–4 000 ihmistä kuukausitasolla. Yhdistyksen toiminnanjohtaja Hannu Hätönen pitää tilannetta huolestuttavana.

21.9 klo 14:57 Tšekin terveysministeri erosi – koronatartunnat lisääntyvät nopeasti

Tšekin terveysministeri Adam Vojtech ilmoitti maanantaina eroavansa.

Terveysministeriötä on arvosteltu kiihtyvän koronaepidemian huonosta hoidosta. Uudeksi terveysministeriksi on nimitetty epidemiologi Roman Prymula.

Rauhallisen kesän jälkeen koronatartuntojen määrä on nyt syksyllä kääntynyt jyrkkään nousuun. Viimeisen kahden viikon aikana Tšekissä on raportoitu lähes 200 koronatapausta sataatuhatta asukasta kohti.

21.9 klo 14:54 Britannian koronatapausten määrä saattaa nousta jopa 50 000 päivässä

Britannian päivittäisten koronavirustartuntojen määrä nousee ensi kuun puoliväliin mennessä 50 000:een päivässä ilman uusia rajoituksia, varoittaa maan hallituksen tieteellinen neuvonantaja Patrick Vallance. Tämä puolestaan merkitsisi koronavirukseen liitettyjen kuolemantapausten kohoamista yli 200:aan päivässä marraskuussa.

Britannian koronavirustapausten arvioidaan tällä hetkellä kaksinkertaistuvan noin viikossa. Sunnuntaina Britanniassa raportoitiin 3 900 uutta tartuntaa.

– Haasteena on siis varmistaa, ettei kaksinkertaistuminen jatku seitsemän päivän tahtia, Vallance sanoi ja lisäsi sen vaativan nopeita toimia.

Pääministeri Boris Johnsonin johtama hallitus oli viikonloppuna koolla pohtimassa mahdollisia uusia rajoituksia epidemian hillitsemiseksi. Hallituksesta tihkuneiden tietojen mukaan valitusta linjasta on ollut erimielisyyttä, mutta pääministerin ilmoitusta uusista toimista odotetaan silti tämän viikon aikana.

Vallance ja hallituksen terveysneuvonantaja Chris Witty korostivat, ettei kyseessä ole väistämätön ennuste tilanteen kehittymisestä. Nykyinen tautitapausten kaksinkertaistuminen viikossa merkitsisi kuitenkin toteutuessaan eksponentiaalista kasvua eli nopeaa siirtymistä melko alhaisesta tartuntamäärästä korkeisiin lukemiin.

Witty myös muistutti kokemusten muista maista osoittavan, ettei epidemia jää vain jonkin tietyn ikäryhmän tai alueen riesaksi vaan koskettaa ennen pitkää kaikkia. Siksi myös tartuntojen ennaltaehkäiseminen kuuluu kaikille, hän korosti.

Lähde: STT

21.9 klo 14.50 Sijoittajat pelästyivät koronan toista aaltoa

Pörssikurssit Euroopassa ovat laskussa, kun sijoittajat pelkäävät koronaviruksen toista aaltoa ja valtioiden mahdollisia rajoitustoimenpiteitä erityisesti Espanjassa.

Myös Helsingin pörssin hinnat ovat laskussa.

21.9. klo 13.43 Suomessa todettu kaksi uutta koronakuolemaa

Suomessa on todettu kaksi uutta koronavirukseen liittyvää kuolemaa, kertoo THL. Suomessa on todettu tähän mennessä kaikkiaan 341 koronavirukseen liittyvää kuolemaa.

Sairaalahoidossa on tällä hetkellä 19 ihmistä, joista kaksi on tehohoidossa.

THL raportoi tautiin liittyvät kuolemantapaukset ja sairaalahoidossa olevien määrän kolmesti viikossa maanantaisin, keskiviikkoisin ja perjantaisin.

21.9. klo 13.34 Matkustajaliikenteen koronatestausta vahvistetaan 10 000 testillä vuorokaudessa – syttymässä on lihava riita siitä, kuka testejä saa tehdä

Suomen matkustajaliikenteen koronatestauksen kapasiteettia vahvistetaan 10 000 testillä vuorokaudessa. Helsingin ja Uudenmaan sairaanhoitopiirin suorahankintana toteuttamaan hankkeeseen on varattu 200 miljoonaa euroa.

Kansallinen koronavirusstrategia edellyttää laajamittaista rajat ylittävän liikenteen testausta. Valtioneuvosto on sitoutunut korvaamaan testauskapasiteetin nostosta aiheutuvat kustannukset. HUS on järjestämisvastuullinen Uudenmaan – ja siten monien keskeisten rajanylityspaikkojen – koronavirustestien osalta.

HUSin tuoreesta sopimuksesta on kuitenkin syttymässä lihava riita, koska HUS teki jättisopimuksen suorahankintana ilman kilpailutusta. HUS päätti hankinnasta tänään aamullla.

21.9. klo 13.03 Lentokentän massatesteissä löydetty vain vähän koronaa

Lentokentän koronatestaustoimintaa vetävät viranomaiset arvioivat, että Helsinki-Vantaa ei ole tällä hetkellä merkittävä portti virukselle Suomeen.

– Valtaosassa riskimaista tulevista koneista ei ole ollut yhtään koronapositiivista, kertoo Vantaan tartuntatautien ylilääkäri Kirsi Valtonen.

Helsinki-Vantaalle eniten tartuntoja on tullut Romaniasta (10), Turkista (8), Espanjasta (5) ja Unkarista (4).

Lue lisää lentokentällä tapahtuvasta testauksesta täältä.

21.9. klo 11.51 Suomessa todettu 66 uutta koronatartuntaa

Suomessa on todettu 66 uutta koronatartuntaa, kertoo Terveyden ja hyvinvoinnin laitos THL. Tartuntoja on todettu Suomessa nyt yhteensä 9046.

Osa artikkelin sisällöstä ei ole välttämättä saavutettavissa esimerkiksi ruudunlukuohjelmalla. Toteutus vaati toimiakseen JavaScriptin.

21.9. kello 10.50 Miten koronaturvallisuus varmistetaan junioriurheilussa? Katso suora lähetys kello 11.15

Onko lasten harrastaminen enää turvallista, kun altistumiset leviävät mm. juniorijääkiekossa?

Ylen suorassa lähetyksessä kello 11.15 asiasta keskustelevat juniorijääkiekkoilijan äiti Piia Jokinen, HPK:n toimitusjohtaja Antti Toivanen ja Kanta-Hämeen sairaanhoitopiirin johtajaylilääkäri Sally Järvelä.

Voit katsoa lähetystä Areenassa tai lähetyksen ollessa käynnissä tämän jutun pääkuvaa klikkaamalla.

21.9 klo 8.57 Nuoret kokoontuvat korona-aikana autoilemaan

Vanhempi konstaapeli Simo Luhtasela Pirkanmaan poliisilaitoksen liikennepoliisiyksiköstä kertoo, että kulunut kesä on ollut selvästi rauhattomampi kuin aikaisemmat kesät. Syynä on ollut luultavasti korona, sillä nuorten harrastukset loppuivat pandemian vuoksi jo keväällä. Luhtasen mukaan Pirkanmaalla ja myös muualla uusi nuorten villitys on kiihdytysajot.

Nuoret eivät tunnu välittävän uudesta tieliikennelaista, joka kieltää turhan ja metelöivän ajon sakkojen uhalla.

21.9. klo 7.51 Pääkaupunkiseudun vuokrien odotetaan nousevan koronasta huolimatta

Yli 80 prosenttia järjestön vuokra-asuntobarometriin vastanneista asiantuntijoista uskoo, että vuokra-asuntojen tarjonta lisääntyy edelleen seuraavan vuoden aikana.

Vastaajien odotukset pääkaupunkiseudun pienten asuntojen vuokrien noususta ovat laskeneet alemmas kuin kertaakaan 2010-luvulla, mutta silti vuokrien nousuun luottaa selvästi suurin osa vastaajista. Odotukset seudun suurten asuntojen vuokrien noususta ei ole juuri muuttunut vuodessa.

– Paine pieniä asuntoja kohtaan ei ole kuitenkaan hellittämässä, koska vuosien varrella tarjonta ei ole pystynyt vastaamaan niiden kysyntään, RAKLIn asumisen johtaja Aija Tasa kirjoittaa tiedotteessa.

Järjestö odottaa, että koronaepidemia myös lisää suurempien asuntojen ja hintatasoltaan matalampien alueiden kysyntää.

Kysely toteutettiin elo–syyskuun vaihteessa, ja siihen vastasi 57 vuokra-asuntomarkkinoiden ammattilaista.

Lähde: STT

21.9. klo 7.10 Antibioottien käyttö väheni reilusti Ruotsissa

Antibioottien käyttö on vähentynyt Ruotsissa 16 prosenttia vuoden kahdeksan ensimmäisen kuukauden aikana verrattuna viime vuoden vastaavaan aikaan.

Asiasta kertoo antibioottien käyttöä Ruotsissa valvova Strama-järjestö ja siitä uutisoi Ruotsin radio SR.

Antibioottien käyttö on vähentynyt pikkuhiljaa vuosien varrella, mutta nyt nähtyjen lukujen valossa kyse on kaikkien aikojen suurimmasta vähennyksestä antibioottien käytössä Ruotsissa.

Käytön vähenemisen syistä ei ole vielä tarkkaa tietoa. Straman asiantuntijat uskovat, että taustalla on koronaepidemian vaikutus.

Monet hengitystieinfektiot estetään samalla tavalla kuin estetään koronatartuntakin, eli pysymällä kotona ja välttämällä sosiaalisia kontakteja, sanoo Straman puheenjohtaja Stephan Stenmark.

SR

21.9. klo 7.07 Käteisautomaatteja on alettu taas käyttää kevään notkahduksen jälkeen, mutta ei lainkaan samaan tahtiin kuin ennen koronavirusta

Käteisen käytön vähentyminen maksuvälineenä koki keväällä suoranaisen romahduksen. Se myös näkyi suoraan rahan nostoissa automaateista.

– Karkeasti voidaan sanoa, että [nostojen määrä] laski noin 50 prosenttia, mutta kesän myötä palattiin takaisin yllättävän paljon, jopa lähes normaaliin. Edelleen volyymit ovat alle virusepidemiaa edeltävän tason, Otto-automaatteja hallinnoivan Automatian toimitusjohtaja Marko Vilo kertoo.

Lue koko juttu täältä.

Lue tästä koronapäivitykset 8.9.–20.9.